RÅDETS AFGØRELSE

af 17. oktober 2005

om ophævelse af afgørelse 2001/131/EF om at afslutte konsultationsproceduren med Haiti i henhold til artikel 96 i AVS-EF-partnerskabsaftalen

(2005/756/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til AVS-EF-partnerskabsaftalen (1), som trådte i kraft den 1. april 2003, særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af AVS-EF-partnerskabsaftalen (2), særlig artikel 3,

under henvisning til forslag fra Kommissionen, og

ud fra følgende betragtninger:

I marts 2005 udarbejdede en arbejdsgruppe bestående af Den Europæiske Unions formandskab i Haiti, Kommissionen for De Europæiske Fællesskaber og medlemsstaternes repræsentanter i Haiti en rapport om de fremskridt, der var gjort i forbindelse med de specifikke tilsagn, som Haitis regering havde afgivet for at leve op til de væsentlige elementer i artikel 9 i AVS-EF-partnerskabsaftalen, navnlig for så vidt angår menneskerettighederne, de demokratiske principper og retsstaten, med henblik på at genoprette et forfatningstro og demokratisk styre uden restriktioner i landet.

De aktuelle forhold i Haiti for så vidt angår sikkerhed, menneskerettigheder og fattigdom vækker stor bekymring. Forholdene bekræftes i rapporten fra FN’s Sikkerhedsråds mission i april 2005. Verdenssamfundet har dog flere gange givet udtryk for, at det ønsker at støtte interimsregeringen og befolkningen i Haiti i bestræbelserne på at skabe demokrati og økonomisk og social udvikling.

Interimsregeringen fortjener, at Den Europæiske Union udviser tillid til, at den kan varetage den politiske omstilling, navnlig ved at afholde frie og redelige valg i fuld overensstemmelse med den fastlagte tidsplan for valgene —

TRUFFET FØLGENDE AFGØRELSE:

Artikel 1

Afgørelse 2001/131/EF ophæves.

Artikel 2

Denne afgørelse offentliggøres i Den Europæiske Unions Tidende. Brevet der er knyttet til denne afgørelse sendes til de haitianske myndigheder.

Artikel 3

Europa-Parlamentet underrettes fuldt ud og omgående om denne afgørelse.

(1) EFT L 317 af 15.12.2000, s. 3.

(2) EFT L 317 af 15.12.2000, s. 376.

(3) EFT L 48 af 17.2.2001, s. 31. Senest ændret ved afgørelse 2004/681/EF (EUT L 311 af 8.10.2004, s. 30).

BILAG

Hr. premierminister,

Den Europæiske Union lægger overordentlig stor vægt på bestemmelserne i artikel 9 i Cotonou-aftalen. AVS-EF-partnerskabet bygger på respekten for menneskerettighederne, de demokratiske principper og retsstaten. Disse er væsentlige elementer i aftalen og udgør således grundlaget for vore indbyrdes forbindelser.

Den Europæiske Union har i den forbindelse fulgt den nylige omstilling i Haiti nøje, særlig hvad angår udnævnelsen af den nye haitianske interimsregering med Dem som leder, som tiltrådte den 17. marts 2004 efter en omfattende konsultationsproces på basis af Caricom/OAS-planen.

Den 12. maj 2004 fandt der drøftelser sted i Bruxelles mellem Dem og Europa-Kommissionen for at gøre status over interimsregeringens politiske dagsorden for genskabelse af et demokratisk og forfatningstro styre. Den Europæiske Union noterede sig Deres tilsagn, navnlig med hensyn til en forbedring af menneskerettighedssituationen, håndhævelse af de demokratiske principper, herunder afholdelse af frie og redelige valg, retsstaten og god regeringsskik som omhandlet i Deres brev af 25. maj 2004 til Kommissionen. Disse bindende tilsagn, som forbliver gældende og af afgørende betydning for vores udviklingssamarbejde, burde med tiden føre til større politisk stabilitet i Haiti.

Den Europæiske Union har fulgt udviklingen i Haiti nøje på alle områder og har spillet en aktiv rolle i verdenssamfundets indsats for at hjælpe landet på dets ambitiøse og vanskelige vej mod et demokratisk styre. Det er vores stærke overbevisning, at befolkningen i Haiti har ret til et bedre liv i et sikkert og stabilt Haiti, hvor de demokratiske principper, menneskerettighederne, retsstatsprincipperne og principperne om god regeringsførelse respekteres til fulde.

Den Europæiske Union har som bekendt spillet en ledende rolle i udarbejdelsen og vedtagelsen af rammen for det midlertidige samarbejde (Interim Cooperation Framework) og var den største enkeltdonor, der gav tilsagn om at støtte udviklingen i Haiti på konferencen i 2004 i Washington. Siden er der sket store fremskridt, og i takt med at landenes evne til at absorbere finansiel og teknisk bistand vokser, når de finansielle strømme efterhånden det ønskede niveau.

Den Europæiske Union har arbejdet tæt sammen med alle større internationale parter og givet sin fulde opbakning til FN-missionen Minustah i Haiti og dens store indsats for at hjælpe regeringen og Haitis nationale politi med at etablere den sikkerhed og stabilitet, der er en forudsætning for, at landet kan afholde valg i efteråret 2005 og gennemføre bæredygtige udviklingsprogrammer.

Den Europæiske Union har vurderet de fremskridt, der er sket på den politiske og økonomiske front, på grundlag af egne oplysninger og rapporter fra Sikkerhedsrådet. Vi mener, at den demokratiske proces i Haiti vil have gavn af yderligere økonomisk støtte, og har derfor besluttet at ophæve de foranstaltninger, der blev truffet ved afgørelse 2001/131/EF, og at genoptage det fulde samarbejde med Haiti med alle til rådighed stående midler, herunder en eventuel budgetstøtte. Ifølge disse foranstaltninger skulle det nationale vejledende program for Haiti under 9. EUF undertegnes efter afholdelsen af parlamentsvalget og under den nye demokratisk valgte regering. Programmeringen af 9. EUF er i øjeblikket ved at blive udarbejdet i samråd med Deres regering, og det nationale vejledende program vil blive undertegnet, så snart programmeringen er afsluttet. Det er vigtigt, at dette sker hurtigt, så også de deraf følgende initiativer til fordel for Haitis folk kan iværksættes hurtigst muligt. Vi ønsker imidlertid at understrege, at vi stadig er bekymret over situationen i Deres land.

En forudsætning for, at samarbejdet kan bære frugt, er at absorptionsevnen, som i øjeblikket er utilstrækkelig, øges ved hjælp af god regeringsførelse og foranstaltninger til opbygning af landets kapacitet til at forvalte støtten. Den Europæiske Union forventer, at interimsregeringen og den fremtidige valgte regering i Haiti træffer afgørende skridt i den henseende. Selve gennemførelsen vil blive tilpasset landets kapacitet til at sikre en fornuftig forvaltning af offentlige finanser.

Den Europæiske Union vil nøje overvåge landets videre udvikling mod demokrati, især med hensyn til indfrielsen af interimsregeringens tilsagn vedrørende menneskerettigheder, national dialog, demokratiske principper, økonomisk forvaltning og tilrettelæggelse af lokalvalg, parlamentsvalg og præsidentvalg. Den Europæiske Union vil i den forbindelse støtte den igangværende valgproces. Den Europæiske Union forventer på denne baggrund, at interimsregeringen tager effektive skridt til at sikre overholdelse af menneskerettighederne og fremme af retsstatsprincippet — herunder også skridt til at sørge for, at krænkelser af menneskerettighederne ikke længere sker ustraffet, og at der gennemføres yderligere reformer i Haitis nationale politi og retsvæsenet. Den Europæiske Union opfordrer også indtrængende Haitis regering til at vedblive med at føre en bred politisk dialog med alle de politiske og samfundsmæssige grupper, der giver afkald på vold, med henblik på at opnå varig stabilitet og national forsoning i Haiti. Vi noterer os den mulige ændring af tidsplanen for valgene, som fastsætter lokalvalg i december 2005 og parlamentsvalg og præsidentvalg ad to omgange i henholdsvis november 2005 og januar 2006, hvilket stadig ville give mulighed for, at den nye regering kan tiltræde i februar 2006. Den Europæiske Union opfordrer indtrængende Haitis regering til med beslutsomhed at fortsætte med at forberede og afholde frie og retfærdige valg og understreger betydningen af at undgå flere forsinkelser i tidsplanen for valgene. Den Europæiske Union yder selv støtte til valget med et beløb på 18 mio. EUR. Derudover overvejer Den Europæiske Union at udsende en valgobservatørmission.

Den Europæiske Union vil fortsat engagere sig i udviklingen i Haiti ved inden for rammerne af Cotonou-aftalen at føre en løbende og forstærket politisk dialog med interimsregeringen og den nye regering, der vil fremkomme efter det forestående valg.

Modtag, hr. premierminister, forsikringen om vor mest udmærkede højagtelse.

Bruxelles, den

På Kommissionens vegne